
L E G E

cu privire la învățământul dual


Parlamentul adoptă prezenta lege organică.

Capitolul I
DISPOZIȚII GENERALE

Articolul 1. Obiectul de reglementare și scopul legii

(1) Prezenta lege are drept scop reglementarea învățământului dual ca formă de organizare a învățământului profesional tehnic prevăzută de Codul educației.

(2) Prezenta lege se aplică cetățenilor Republicii Moldova, persoanelor fizice și juridice care își desfășoară activitatea în Republica Moldova, precum și cetățenilor altor state și apatrizilor, conform Codului educației și legislației privind integrarea străinilor.

Articolul 2. Noțiuni principale  

În sensul prezentei legi, următoarele noțiuni principale semnifică:

cheltuieli ale unității în învățământul dual (în continuare – cheltuieli ale unității) – cheltuieli legate de organizarea și realizarea învățământului dual, inclusiv pentru instruirea și retribuirea muncii maistrului-instructor al unității, pentru transport, hrană și cazare, pentru remunerație de formare profesională, pentru materialele necesare formării profesionale a elevilor în cadrul unității în învățământul dual (unelte și/sau materiale consumabile), și alte cheltuieli ordinare și necesare; 

consorțiu – formă de asociere bazată pe un act juridic încheiat, în scris, între instituția de învățământ profesional tehnic și/sau alte entități de formare profesională și/sau unități pentru desfășurarea în comun a activităților educaționale și implementarea învățământului dual; 

elev în învățământul dual (în continuare – elev) – elev înmatriculat la studii în cadrul unor programe de formare profesională prin învățământ dual, autorizate și acreditate, care a încheiat un contract de formare profesională în învățământul dual;

maistru-instructor al instituției de învățământ profesional tehnic – cadru didactic, salariat al instituției de învățământ profesional tehnic, responsabil de formarea profesională a elevilor;

maistru-instructor al unității în învățământul dual (în continuare – maistru-instructor al unității) – salariat sau întreprinzător individual care deține competențe corespunzătoare domeniului și programului de formare profesională și care este responsabil de organizarea, desfășurarea și monitorizarea instruirii de profil a elevilor în cadrul unității în învățământul dual;

[bookmark: _Hlk100652944]remunerație de formare profesională (în continuare – remunerație) – recompensă pecuniară plătită elevului de către unitatea în învățământul dual în temeiul contractului de formare profesională în învățământul dual;

unitate în învățământul dual (în continuare – unitate) – orice persoană juridică de drept public și/sau de drept privat, indiferent de tipul de proprietate și forma juridică de organizare, și/sau persoana fizică care îndeplinește condițiile prescrise pentru formarea profesională a elevilor, prevăzute de programul corespunzător de formare profesională prin învățământ dual.

Articolul 3. Conținutul învățământului dual

(1) Învățământul dual este o formă de organizare a învățământului profesional tehnic, în cadrul căruia instruirea teoretică se realizează la instituția de învățământ profesional tehnic, iar cea practică – la unitate. 

(2) Prin derogare de la alin. (1), instruirea teoretică poate fi realizată și la unitate, în cazul în care acordul de cooperare în învățământul dual prevede acest lucru. În ambele cazuri, instruirea teoretică se realizează conform actelor normative aprobate de Ministerul Educației și Cercetării.

(3) Formarea profesională se realizează prin două componente: 
a) formare inițială, care se desfășoară în cadrul instituțiilor de învățământ profesional tehnic și în cadrul unității; 
b) formare continuă, care se desfășoară în cadrul instituțiilor de învățământ profesional tehnic și/sau în cadrul centrelor de formare continuă. 

(4) Criteriile de activitate a componentelor formării profesionale se aprobă de către Ministerul Educației și Cercetării.

(5) Formarea profesională continuă în învățământul dual se realizează în condiții similare celor de formare profesională inițială în învățământul dual.

(6) Ponderea timpului de instruire în cadrul instituției de învățământ profesional tehnic și în cadrul unității se stabilește în acordul de cooperare în învățământul dual, în conformitate cu programul de formare profesională aprobat de Ministerul Educației și Cercetării. Durata zilnică și săptămânală a instruirii teoretice și practice în învățământul dual nu trebuie să depășească durata normală zilnică și săptămânală a timpului de muncă, stabilită conform legislației. 

(7) Scopul învățământului dual rezidă în obținerea de calificări conform Cadrului național al calificărilor din Republica Moldova.

[bookmark: _Hlk100838512](8) Accesul la învățământul dual, durata și conținutul programelor de formare profesională, modul de organizare și desfășurare a examenului de calificare profesională sunt reglementate de actele normative aprobate de Ministerul Educației și Cercetării. 

[bookmark: _Hlk101520305](9) Învățământul dual poate fi desfășurat în condițiile prevăzute la art. 14 în cazul în care beneficiar al acestuia este o autoritate publică, constatarea conformității pentru participarea la procesul de formare profesională prin învățământ dual nefiind obligatorie.  

(10) Programele de formare profesională prin învățământ dual și instituțiile de învățământ profesional tehnic se supun procedurii de evaluare externă a calității în vederea autorizării de funcționare provizorie și/sau a acreditării de către Agenția Națională de Asigurare a Calității în Educație și Cercetare ori de către o altă agenție de evaluare externă a calității, înscrisă în Registrul european pentru asigurarea calității în învățământul superior.

(11) În cadrul programelor de formare profesională tehnică secundară (nivelul 3 ISCED) în învățământul dual, timpul de instruire este repartizat în raport de 20–30% din durata normativă a programului de studii în instituția de învățământ și de 70–80% în cadrul unității.

(12) În cadrul programelor de formare profesională tehnică postsecundară (nivelul 4 ISCED) și postsecundară nonterțiară (nivelul 5 ISCED) în învățământul dual, timpul de instruire în cadrul unității nu poate fi mai mic de 50% din durata normativă a programului de studii.

[bookmark: _Hlk102032543]Articolul 4. Caracteristicile învățământului dual

Învățământul dual are următoarele caracteristici:
a) este organizat într-un cadru unitar, la inițiativa unității interesate în calitate de potențial angajator, a Camerei de Comerț și Industrie a Republicii Moldova sau a instituției de învățământ profesional tehnic;
b) asigură o formă alternativă de formare profesională, organizată în baza acordului de cooperare în învățământul dual și conform contractului de formare profesională în învățământul dual încheiate cu unitatea, care prevăd ca responsabilitate de bază instruirea practică a elevilor; 
c) asigură instruirea practică a elevilor în cadrul unității;
d) asigură plătirea remunerației lunare elevilor de către unitate;
[bookmark: _Hlk100742611]e) asigură participarea unității la procesul de evaluare și certificare a competențelor profesionale ale elevilor; 
f) se bazează pe un parteneriat extins, asigurând colaborarea între instituțiile de învățământ profesional tehnic, autoritățile publice, mediul economic și cel asociativ.  

Articolul 5. Principiile învățământului dual

Învățământul dual are la bază următoarele principii: 
a) principiul creării unui parteneriat între părțile implicate în procesul de formare profesională prin învățământ dual, care presupune cooperarea și împărțirea clară a obligațiilor și responsabilităților în vederea asigurării unui proces de învățare de calitate prin muncă, prin implicarea tuturor părților interesate în procesul de planificare, implementare și monitorizare a efectelor învățământului dual, conform cadrului instituțional stabilit;
b) principiul orientării în carieră și capacității de angajare – dezvoltarea abilităților de gestionare a carierei și oferirea de oportunități mai largi de angajare;
c) principiul eticii – respectul pentru personalitatea și demnitatea elevului și atingerea obiectivelor educației;
d) principiul asigurării calității – coordonarea și stabilirea standardelor la toate nivelurile de învățământ dual;
e) principiul profesionalismului – stabilirea unei relații juridice formale între elev, unitate și instituția de învățământ;
f) principiul nediscriminării – asigurarea condițiilor egale de acces în învățământul dual, fără deosebire de rasă, culoare, naționalitate, origine etnică, limbă, religie sau convingeri, sex, vârstă, dizabilitate, opinie, apartenență politică, avere, origine socială sau orice alt criteriu similar.

Articolul 6. Obiectivele învățământului dual

Principalele obiective ale învățământului dual sunt:

a) asigurarea forței de muncă calificate conform cerințelor sectoarelor de activitate și ale pieței muncii;
b) contribuția la consolidarea competitivității și dezvoltării economiei Republicii Moldova;
c) asigurarea oportunităților de angajare după absolvire;
d) asigurarea condițiilor pentru învățare pe tot parcursul vieții;
e) promovarea unui învățământ orientat pe valori, creativitate, cunoștințe fundamentale, competențe și abilități de utilitate directă în profesie și în societate;
f) asigurarea condițiilor pentru dobândirea și dezvoltarea competențelor profesionale;
g) asigurarea condițiilor de dezvoltare liberă a individualității umane pentru incluziunea socială, angajarea pe piața muncii și dezvoltarea spiritului antreprenorial.

Articolul 7. Organizarea învățământului dual

(1) Programul de formare profesională prin învățământ dual se organizează în baza acordului de cooperare în învățământul dual, încheiat între instituția de învățământ profesional tehnic și unitate ori între instituția de învățământ profesional tehnic și/sau centrele de formare profesională și unitate, prin care se stabilesc condițiile de colaborare, drepturile și obligațiile părților. 

(2) Raporturile dintre elevi și unitate se întemeiază în baza contractului de formare profesională în învățământul dual. 

(3) Procesul de organizare, desfășurare și monitorizare a învățământului dual este stabilit de Ministerul Educației și Cercetării, prin coordonare cu alte autorități publice centrale de specialitate și cu unitatea.

Capitolul II
ATRIBUȚIILE PĂRȚILOR IMPLICATE ÎN PROCESUL 
DE ORGANIZARE A ÎNVĂȚĂMÂNTULUI DUAL

Articolul 8. Atribuțiile Guvernului în domeniul învățământului dual  

Atribuțiile Guvernului în domeniul învățământului dual sunt următoarele:
a) aprobă structura Registrului unităților în învățământul dual; 
b) aprobă criteriile privind conformitatea unității pentru participarea la procesul de formare profesională prin învățământ dual. 



[bookmark: _Hlk95909877]Articolul 9. Atribuțiile Ministerului Educației și Cercetării în domeniul învățământului dual  

Atribuțiile Ministerului Educației și Cercetării în domeniul învățământului dual sunt următoarele:
[bookmark: _Hlk101181202]a) elaborează proiecte de acte normative în domeniul învățământului dual și exercită controlul de stat asupra respectării acestora după adoptare;
b) aprobă actele normative necesare pentru implementarea învățământului dual, conform competențelor atribuite de prezenta lege și de alte acte normative; 
c) aprobă condițiile de formare continuă a maiștrilor-instructori în cadrul unității.

Articolul 10. Atribuțiile Ministerului Economiei în domeniul învățământului dual

Atribuțiile Ministerului Economiei în domeniul învățământului dual sunt următoarele:
a) stabilește condițiile de eligibilitate a unității în vederea compensării din bugetul de stat, în proporție de cel mult 50%, a cheltuielilor admise pentru realizarea învățământului dual;
b) stabilește tipurile de cheltuieli admise pentru compensare unităților care realizează învățământul dual;
c) gestionează procesul de compensare a cheltuielilor unităților din contul și în limitele alocațiilor aprobate anual în acest scop;
d) asigură controlul valorificării sumelor compensate din bugetul de stat în acest scop.

Articolul 11. Atribuțiile Camerei de Comerț și Industrie a Republicii
                      Moldova în domeniul învățământului dual

(1) Activitatea de suport și monitorizare a învățământului dual este realizată de Camera de Comerț și Industrie a Republicii Moldova.

(2) Atribuțiile Camerei de Comerț și Industrie a Republicii Moldova în domeniul învățământului dual sunt următoarele:
a) avizează curriculumul la meserie/profesie, specialitate în învățământul dual;
b) instituie o comisie de verificare a conformității unității pentru participarea la procesul de formare profesională prin învățământ dual;
c) întocmește și gestionează Registrul unităților în învățământul dual și îl publică pe pagina sa web oficială;
d) deleagă reprezentanți în calitate de membri ai comisiilor de evaluare și calificare în învățământul dual; 
e) acordă suport și asistență unităților interesate sau implicate în realizarea programelor de formare profesională prin învățământ dual;
f) acordă suport și asistență în procesul de încheiere, aplicare sau încetare a contractelor de formare profesională în învățământul dual, la solicitarea elevului sau a unității;
g) acordă suport și asistență unităților în procesul de înființare a consorțiilor.

Capitolul III
STATUTUL, DREPTURILE ȘI OBLIGAȚIILE PĂRȚILOR 
IMPLICATE ÎN PROCESUL DE FORMARE PROFESIONALĂ 
PRIN ÎNVĂȚĂMÂNT DUAL 

Articolul 12. Statutul, drepturile și obligațiile elevului 

(1) Statutul de elev se obține la data semnării contractului de formare profesională în învățământul dual cu unitatea.
 
(2) Elevul are dreptul la:
a) formare profesională, conform curriculumului, în scopul obținerii calificării;
b) condiții egale de acces în învățământul dual;  
c) asigurarea securității și sănătății muncii, precum și a echipamentelor de lucru și de protecție necesare;
d) în cazul lichidării unității – la protecție și la continuarea studiilor;
e) vacanță pe perioada verii, în conformitate cu planul-cadru aprobat de Ministerul Educației și Cercetării;
f) activități pentru dezvoltarea abilităților sale practice în perioada vacanței de vară.

(3) Elevul, în perioada studiilor, beneficiază de:
a) bursă lunară, conform cadrului normativ;
b) asigurare obligatorie de asistență medicală, conform prevederilor legale;
c) asigurare socială, în condițiile prevăzute de lege;
d) remunerație, a cărei mărime se negociază de către părți și se stabilește în contractul de formare profesională în învățământul dual, dar nu trebuie să fie mai mică decât cuantumul minim garantat al salariului în sectorul real;
e) cazare, în cazul în care instituția de învățământ profesional tehnic sau unitatea dispune de cămin.

(4) Elevul are următoarele obligații:
a) să frecventeze activitățile didactice și să însușească materiile prevăzute de programele de studii;
b) să respecte indicațiile maistrului-instructor al instituției de învățământ profesional tehnic, precum și pe ale maistrului-instructor al unității;
c) să respecte programul de formare profesională prin învățământ dual;
d) să respecte contractul de formare profesională în învățământul dual;
e) să păstreze integritatea materialelor didactice, a fișelor tehnologice, a manualelor, a echipamentului tehnic, a utilajului, precum și a altor bunuri ale unității puse la dispoziția sa în cadrul instruirii.

(5) Alte drepturi și obligații ale elevului, care nu contravin prezentei legi și cadrului normativ, se stabilesc în contractul de formare profesională în învățământul dual. 

Articolul 13. Statutul, drepturile și obligațiile instituției de învățământ
                       profesional tehnic în învățământul dual

(1) Statutul instituțiilor de învățământ profesional tehnic în învățământul dual este reglementat de titlul IV al Codului educației nr. 152/2014.

(2) Instituția de învățământ profesional tehnic are următoarele drepturi:
a) să elaboreze și să aplice procedura de admitere a candidaților la studii în învățământul dual;
b) să elaboreze planul de învățământ și curriculumul în parteneriat cu unitatea;
c) să organizeze și să deruleze procesul de instruire a elevilor conform planului de învățământ;
d) să organizeze și să desfășoare examenul de calificare profesională a elevilor. 
  
(3) Instituția de învățământ profesional tehnic are următoarele obligații:
a) să le asigure elevilor instruirea teoretică, precum și instruirea generală și opțională în conformitate cu experiența și cunoștințele acumulate pe parcursul desfășurării programului de formare profesională prin învățământ dual și să informeze părinții/reprezentantul legal cu privire la reușita lor;
b) să desemneze un maistru-instructor pentru fiecare grupă de elevi, responsabil pentru monitorizarea formării profesionale desfășurate în cadrul unității;
[bookmark: _GoBack]c) să asigure, în colaborare cu unitățile, organizarea și desfășurarea examenului de calificare profesională a elevilor;
d) să asigure condițiile necesare pentru evaluarea elevilor în cadrul examenului de calificare profesională;
e) să suporte cheltuielile necesare pentru formarea profesională a elevilor;
f) să organizeze și să efectueze evaluarea nivelului de formare a competențelor elevilor, în colaborare cu unitățile, conform actelor normative aprobate de Ministerul Educației și Cercetării;
g) să țină evidența elevilor înscriși la programele de formare profesională prin învățământ dual și a contractelor de formare profesională în învățământul dual;
h) să monitorizeze frecvența elevilor la ore;
i) să organizeze procesul de recuperare de către elevi a orelor la care au absentat, precum și procesul de remediere în cazul elevilor cu progres întârziat, inclusiv prin diverse măsuri de suport.

Articolul 14. Statutul, drepturile și obligațiile unității

(1) Unitatea, împreună cu instituția de învățământ profesional tehnic, asigură organizarea și desfășurarea programului de formare profesională prin învățământ dual.

(2) Unitatea îi oferă elevului instruirea practică de profil pentru a asigura calificarea profesională a acestuia. 

(3) Unitatea are următoarele drepturi:
a)  să stabilească sarcinile corespunzătoare pentru fiecare elev în condițiile planului de învățământ; 
b) să exercite controlul asupra modului de îndeplinire a sarcinilor de către  elev în limitele stabilite de contractul de formare profesională în învățământul dual;
c)  să informeze instituția de învățământ profesional tehnic cu privire la nerespectarea de către elev a contractului de formare profesională în învățământul dual;
d) să stabilească metodele și criteriile de selecție a elevilor cărora li se va propune, la finalizarea programului de formare profesională prin învățământ dual, angajare în cadrul unității, cu încheierea contractelor individuale de muncă în condițiile prevăzute de Codul muncii;
e) să încheie cu elevii, la finalizarea programului de formare profesională prin învățământ dual, contracte individuale de muncă în condițiile prevăzute de Codul muncii.   

(4) Unitatea are următoarele obligații:
a) să asigure condițiile corespunzătoare pentru instruirea practică a elevului;
b) să-i plătească elevului, pe perioada formarii profesionale în cadrul unității, remunerație, a cărei mărime nu poate fi mai mică decât cuantumul minim garantat al salariului în sectorul real;
c) să asigure condițiile necesare pentru ca maistrul-instructor al unității 
să-și îndeplinească sarcinile cu privire la instruirea practică a elevului;
d) să asigure instruirea teoretică și practică a elevilor în domeniul securității și sănătății în muncă;
e) să participe, împreună cu instituția de învățământ profesional tehnic, la soluționarea situațiilor de conflict;
f) să informeze instituția de învățământ profesional tehnic cu privire la evoluția și modul de realizare a planului de învățământ;
g) să-i asigure elevului continuitate în formarea profesională pe durata contractului de formare profesională în învățământul dual;
h) să respecte planul de învățământ și să asigure condițiile necesare pentru ca obiectivul procesului de formare profesională să fie atins în perioada contractului de formare profesională în învățământul dual;
i) să desemneze o persoană calificată pentru a exercita funcția de maistru-instructor al unității;
j) să nu antreneze elevul în activități care nu corespund calificării pentru care se pregătește;
k) să-i asigure elevului dreptul la frecventarea cursurilor la instituția de învățământ profesional tehnic;
l) să-i elibereze elevului, la cerere, o referință privind realizarea instruirii în cadrul programului de formare profesională prin învățământ dual;
m) să participe la pregătirea, organizarea și desfășurarea examenului de calificare profesională; 
n) să pună la dispoziția elevului, în mod gratuit, materialele necesare pentru instruirea practică în cadrul unității;
o) să asigure condiții corespunzătoare cerințelor de securitate și sănătate în muncă; 
p) să-i asigure elevului pe perioada instruirii, după posibilitate, cazare, transport și hrană, cu titlu gratuit;
q) să permită, la cerere, accesul reprezentanților instituției de învățământ profesional tehnic, ai Camerei de Comerț și Industrie a Republicii Moldova și ai Ministerului Educației și Cercetării la locul de instruire a elevului;
r) să preavizeze instituția de învățământ profesional tehnic și elevul în cazul apariției unor impedimente de asigurare a formării profesionale a elevului în cadrul unității; 
s) să asigure procesul de formare și certificare a maiștrilor-instructori ai unității conform regulamentului aprobat de Ministerul Educației și Cercetării;
t) să-i achite elevului compensații pentru asigurări de răspundere civilă în caz de vătămare a sănătății ca urmare a unui accident de muncă produs în timpul instruirii practice în cadrul unității.

(5) Acordul de cooperare în învățământul dual și contractul de formare profesională în învățământul dual pot prevedea drepturi și obligații care nu contravin scopului și principiilor prezentei legi.  




Articolul 15. Maistrul-instructor al instituției de învățământ profesional
                       tehnic

(1) Maistrul-instructor al instituției de învățământ profesional tehnic asigură organizarea, desfășurarea și monitorizarea procesului de formare profesională a elevilor în cadrul instituției. 

(2) Maistrul-instructor al instituției de învățământ profesional tehnic colaborează cu maistrul-instructor al unității în vederea coordonării și monitorizării procesului de formare profesională a elevilor în cadrul unității.

(3) Atribuțiile maistrului-instructor al instituției de învățământ se stabilesc de către instituția de învățământ profesional tehnic la care acesta activează. 

Articolul 16. Maistrul-instructor al unității

(1) Maistrul-instructor al unității ghidează elevul în procesul de formare profesională în cadrul unității. 

(2) Maistrul-instructor al unități este obligat să dețină cel puțin 20 de credite de studii de formare psihopedagogică în cadrul instituțiilor autorizate provizoriu sau acreditate.

(3) Maistrul-instructor al unității colaborează cu maistrul-instructor al instituției de învățământ profesional tehnic în vederea asigurării formării profesionale a elevilor. 

(4) Maistrul-instructor al unității are următoarele atribuții: 
a) participă, în comun cu instituția de învățământ profesional tehnic, la elaborarea curriculumului;
b) ghidează elevul în procesul de formare profesională în cadrul unității, inclusiv prin asigurarea procesului de instruire practică cu materiale didactice, fișe tehnologice, manuale și echipament tehnic, puse la dispoziție de instituția de învățământ profesional tehnic și, după caz, de unitate;
c) elaborează și monitorizează implementarea planului de instruire a elevului în cadrul unității;
d) elaborează raportul final cu privire la pregătirea elevului;
e) propune instituției de învățământ profesional tehnic și unității modificări în planul de instruire a elevului în funcție de performanțele lui și de activitatea prestată de el în cadrul unității;
f) poate participa, după finalizarea programelor de formare profesională prin învățământ dual, la elaborarea subiectelor pentru probele practice din cadrul examenului de calificare profesională;
g) alte atribuții stabilite de contractul de formare profesională în învățământul dual, încheiat cu unitatea la care acesta este angajat, și de cadrul normativ din domeniu.

(5) Maistrul-instructor al unității poate instrui concomitent cel mult 
15 elevi. 

Capitolul IV
CONDIȚII PRIVIND IMPLEMENTAREA ÎNVĂȚĂMÂNTULUI DUAL

[bookmark: _Hlk84861194]Articolul 17. Acordul de cooperare în învățământul dual

(1) Acordul de cooperare în învățământul dual se încheie în formă scrisă între instituția de învățământ profesional tehnic și unitate sau între instituția de învățământ profesional tehnic și/sau centrele de formare profesională și unitate.

(2) Acordul de cooperare în învățământul dual se încheie în condițiile în care unitatea satisface condițiile pentru organizarea programului de formare profesională prin învățământ dual.

(3) Acordul de cooperare în învățământul dual trebuie să conțină următoarele clauze:
a) părțile acordului;
[bookmark: _Hlk101188120]b) obiectul acordului – profilul educațional; 
[bookmark: _Hlk100840070]c) planul de instruire teoretică și practică;
d) locul și timpul de desfășurare a instruirii teoretice și practice a elevului;
e) durata acordului;
f) drepturile și obligațiile instituției de învățământ profesional tehnic și ale maiștrilor-instructori în învățământul profesional tehnic;
g) drepturile și obligațiile unității și ale maiștrilor-instructori ai unității;
h) repartizarea orelor teoretice și practice;
i) numărul de locuri alocate pentru instruire pe calificări; 
j)  răspunderea părților privind asigurarea calității desfășurării programului de formare profesională prin învățământ dual;
k) condițiile de rezoluțiune și încetare a acordului de cooperare în învățământul dual;
l) modul de soluționare a litigiilor;
m) data și semnăturile părților acordului.

(4) Acordul de cooperare în învățământul dual poate fi completat și cu alte clauze convenite de părți, cu condiția ca acestea să nu contravină reglementărilor prezentei legi și ale altor acte normative. 

Articolul 18. Contractul de formare profesională în învățământul dual

(1) Contractul de formare profesională în învățământul dual se încheie în formă scrisă între unitate și elev. 

(2) Prin semnarea contractului de formare profesională în învățământul dual, elevul se obligă să urmeze programul de formare profesională, iar unitatea se obligă să-i asigure elevului condițiile necesare formării profesionale, cu respectarea cerințelor de securitate și sănătate sub toate aspectele ce țin de activitatea desfășurată, precum și plata remunerației. 

(3) Contractul de formare profesională în învățământul dual trebuie să conțină următoarele clauze:
a) părțile contractului;
b) obiectul contractului;  
c) locul și timpul de desfășurare a formării profesionale a elevului;
d) durata contractului;
e) drepturile și obligațiile unității în învățământul dual și ale elevului;
f) remunerația; 
g) condițiile de rezoluțiune și încetare a contractului;
h) modul de soluționare a litigiilor;
i) data și semnăturile părților acordului.

(4) Contractul de formare profesională în învățământul dual poate fi completat și cu alte clauze convenite de părți, cu condiția ca acestea să nu contravină reglementărilor prezentei legi și ale altor acte normative. 

(5) Contractul de formare profesională în învățământul dual se încheie pentru o perioadă determinată, de minimum un an și de maximum 3 ani, în funcție de prevederile programului de formare profesională prin învățământ dual, aprobat de Ministerul Educației și Cercetării.

(6) Este interzisă încadrarea în programe de formare profesională tehnică prin învățământ dual a elevilor în vârstă de până la 18 ani pentru funcțiile/lucrările cu condiții de muncă grele, vătămătoare și/sau periculoase proscrise acestora, conform legislației.

(7) Raporturilor care decurg din contractul de formare profesională în învățământul dual li se aplică prevederile legislației muncii și ale legislației civile în măsura în care nu contravin prezentei legi și legislației privind securitatea și sănătatea în muncă.


Articolul 19. Comisia de verificare a conformității 

[bookmark: _Hlk100912565](1) Comisia de verificare a conformității constată capacitatea unității de a satisface condițiile pentru organizarea programului de formare profesională prin învățământ dual și competențele generice și profesionale potrivit criteriilor privind conformitatea unității pentru participarea la procesul de formare profesională prin învățământ dual.

(2) Comisia de verificare a conformității elaborează și remite instituției de învățământ profesional tehnic un raport privind conformitatea unității care intenționează să participe la procesul de formare profesională prin învățământ dual și notifică cu privire la acest fapt Ministerul Educației și Cercetării.

(3) În cazul în care unitatea nu întrunește condițiile pentru a asigura instruirea completă conform programului de formare profesională prin învățământ dual, aceasta se poate asocia în consorții. Respectarea conformității în cadrul procesului de înființare a consorțiilor se verifică de către Comisia de verificare a conformității.

Articolul 20. Protecția datelor cu caracter personal

(1) Prelucrarea datelor cu caracter personal în cadrul programului de formare profesională prin învățământ dual se efectuează în conformitate cu legislația privind protecția datelor cu caracter personal.

(2) Datele cu caracter personal se accesează, se stochează, se procesează și se transmit doar în scopul executării prezentei legi. 

Articolul 21. Finanțarea învățământului dual 

(1) Finanțarea învățământului dual este asigurată din bugetul de stat sau din alte surse legal constituite pentru componentele de formare profesională ce revin instituției de învățământ profesional tehnic și din sursele unității sau din alte surse legal constituite pentru componentele de formare profesională ce revin unității.

(2) Instituția de învățământ profesional tehnic, în baza resurselor financiare alocate conform Codului educației, asigură condițiile necesare pentru formarea profesională a elevului, în conformitate cu prezenta lege și cu alte acte normative adoptate de Guvern.

(3) Cheltuielile unității suportate pentru organizarea și realizarea învățământului dual sunt pasibile de compensare din bugetul de stat, în proporție de cel mult 50% din cheltuielile admise pentru compensare, în conformitate cu actele normative ale Guvernului.

Capitolul V
DISPOZIȚII FINALE

Articolul 22. Dispoziții finale
 
Guvernul, în termen de 3 luni de la data intrării în vigoare a prezentei legi:
a) va aduce actele sale normative în concordanță cu prezenta lege;
b) va elabora actele normative necesare pentru implementarea prezentei legi.


PREȘEDINTELE  PARLAMENTULUI




IGOR  GROSU

